Komisijos Direktyva 2001/78/EB
2001 m. rugsėjo 13 d.
iš dalies keičianti Tarybos direktyvos 93/36/EEB IV priedą, Tarybos direktyvos 93/37/EEB IV, V ir VI priedus, Tarybos direktyvos 92/50/EEB su pakeitimais, padarytais Direktyva 97/52/EB, III ir IV priedus ir Tarybos direktyvos 93/38/EEB su pakeitimais, padarytais Direktyva 98/4/EB, XII-XV, XVII ir XVIII priedus
(Direktyva dėl standartinių formų naudojimo skelbiant pranešimus apie viešojo pirkimo sutartis)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 18 d. Tarybos direktyvą 92/50/EEB dėl viešojo paslaugų pirkimo sutarčių sudarymo tvarkos derinimo [1] su pakeitimais, padarytais Direktyva 97/52/EB [2], ypač į jos 22 straipsnį, į 1993 m. birželio 14 d. Tarybos direktyvą 93/36/EEB dėl viešojo prekių pirkimo sutarčių sudarymo tvarkos derinimo [3] su pakeitimais, padarytais Direktyva 97/52/EB, ypač į jos 14 straipsnį, į 1993 m. birželio 14 d. Tarybos direktyvą 93/37/EEB dėl viešojo darbų pirkimo sutarčių sudarymo tvarkos derinimo [4] su pakeitimais, padarytais Direktyva 97/52/EB, ypač į jos 35 straipsnio 2 dalį, ir į 1993 m. birželio 14 d. Tarybos direktyvą 93/38/EEB dėl subjektų, vykdančių savo veiklą vandens, energetikos, transporto ir telekomunikacijų sektoriuose, vykdomų pirkimų tvarkos derinimo [5] su pakeitimais, padarytais Direktyva 98/4/EB [6], ypač į jos 39 straipsnio 2 dalį ir į 40 straipsnio 2 bei 3 dalis,
kadangi:
(1) Direktyvos 92/50/EEB, 93/36/EEB, 93/37/EEB ir 93/38/EEB numato, kad sutartys, kurioms jos yra taikomos, turi būti spausdinamos Europos Bendrijų oficialiame leidinyje bei apibrėžia informaciją, kuri turi būti nurodyta jose; šiose direktyvose taip pat nustatyti pranešimų sudarymo modeliai; šis įpareigojimas yra nustatytas Direktyvos 93/36/EEB 9 straipsnio 4 dalyje, Direktyvos 93/37/EEB 11 straipsnio 6 dalyje, Direktyvos 92/50/EEB 17 straipsnio 1 dalyje ir Direktyvos 93/38/EEB 21 straipsnio 1 ir 4 dalyse, 22 straipsnio 2 dalyje ir 24 straipsnio 1 dalyje.
(2) 1991 m. spalio 24 d. Komisija priėmė Rekomendaciją 91/561/EEB [7], o 1992 m. gruodžio 30 d. - komunikatą [8]; todėl rekomenduojama naudoti tam tikrus pranešimų apie viešojo prekių ir darbų pirkimo sutartis modelius. Šie modeliai skiriasi nuo minėtų direktyvų prieduose pateiktų pavyzdinių pranešimų.
(3) Norinti prisidėti prie reklamos taisyklių įgyvendinimo supaprastinimo suderinant jas su Komisijos ir valstybių narių sukurta viešųjų pirkimų informacinės sistemos (SIMAP) elektroninėmis priemonėmis, minėtose direktyvose nustatytus modelius reikia pakeisti. Be to, standartinių formų naudojimas ir galimas bendro viešųjų pirkimų žodyno (BVPŽ) naudojimas prisidės prie skaidresnės rinkos. Dėl aiškesnių priežasčių pirmiau minėtus priedus derėtų pakeisti standartinėmis formomis.
(4) Šioje direktyvoje numatytos priemonės atitinka Viešųjų pirkimų patariamojo komiteto ir Telekomunikacijų srities viešųjų pirkimų patariamojo komiteto nuomones,
PRIĖMĖ ŠIĄ DIREKTYVĄ:
1 straipsnis
1. Direktyvos 93/36/EEB IV priedas pakeičiamas šios direktyvos I priedu.
2. Direktyvos 93/37/EEB IV, V ir VI priedai atitinkamai pakeičiami šios direktyvos II, III ir IV priedais.
3. Direktyvos 92/50/EEB III ir IV priedai atitinkamai pakeičiami šios direktyvos V ir VI priedais.
4. Direktyvos 93/38/EEB XII-XV, XVII ir XVIII priedai atitinkamai pakeičiami šios direktyvos VII-XII priedais.
2 straipsnis
1. Valstybės narės patvirtina priemones, kurios, įsigaliojusios ne vėliau kaip iki 2002 m. gegužės 1 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės, tvirtindamos 1 straipsnyje nurodytas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja 20 dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2001 m. rugsėjo 13 d.